text: Kun kampformen mangler
  19 september 2013 kl. 12.25
  Kun kampformen mangler hos den tidligere landsholdsspiller i fodbold Daniel Jensen, som torsdag har underskrevet en kontrakt for resten af året med Sønderjyske.
  Den 34-årige midtbanespiller fik ikke sin kontrakt med FC København forlænget efter sidste sæson, men har holdt formen ved lige i 1. divisionsklubben Lyngby.
  - Det vigtigste er, at jeg ikke har nogen skavanker eller skader. Det er klart, jeg mangler kamptræning. Men jeg har trænet med hos Lyngby og føler, at formen er fin, siger Daniel Jensen.
  - For mig gælder det om at komme til at spille noget fodbold igen. Jeg har ambitioner om at komme ind og hjælpe og bidrage med det, jeg nu kan, siger Daniel Jensen, som er noteret for 52 landskampe.
  Han ved ikke, hvad fremtiden bringer, eller om den ligger i Sønderjyske efter nytår.
  - Jeg har knap nok været her i fire timer, så det er lidt tidligt at sige. Men hvis alt går, som det skal, må vi tage den derfra, siger han.
  Men spør mig igen om et par måneder. Jeg tror nu ikke det bliver noget problem. Jargonen er den samme i omklædningsrummet og på banen overalt.
  